Diari Oficial de la Generalitat Valenciana


Sumari del DOGV 4833, del 02-09-2004 (2004/8444)

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni específic de col·laboració entre la Generalitat Valenciana i l'Ajuntament d'Alcoi per a l'execució del projecte de Ciutat Digital a Alcoi.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4833

Data del DOGV
:   02-09-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/8444


Data del document
:   05-08-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * Alcoi
    * administració local
    * cooperació administrativa
    * sistema d'informació

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni específic de col·laboració entre la Generalitat Valenciana i l'Ajuntament d'Alcoi per a l'execució del projecte de Ciutat Digital a Alcoi. [2004/8444]
  
Subscrit, després de la tramitació prèvia reglamentària, entre la Generalitat Valenciana i l'Ajuntament d'Alcoi, el 9 de juny de 2004, un Conveni específic de col·laboració per a l'execució del projecte de Ciutat Digital a Alcoi, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0544/2004, i que figura com a annex d'esta resolució.
  
València, 5 d'agost de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI ESPECÍFIC DE COL·LABORACIÓ ENTRE
  
 LA GENERALITAT VALENCIANA I L'AJUNTAMENT
  
D'ALCOI PER A L'EXECUCIÓ DEL PROJECTE
  
DE CIUTAT DIGITAL A ALCOI
  
Alcoi, 9 de juny de 2004
  
REUNITS
  
D'una banda, José Ramón García Antón, conseller d'Infraestructures i Transport, facultat per a este acte, i per a tots els acords que se'n deriven, segons l'Acord del Ple del Consell de 6 de febrer de 2004.
  
I d'una altra, Jorge Sedano Delgado, alcalde de l'Ajuntament d'Alcoi, en nom i representació de la mencionada entitat, especialment facultat per a este acte segons l'Acord de de 22 de desembre de 2003, assistit per la secretària, Sra. Sonia Ferrero Cots, com a fedatària i assessora legal preceptiva, en compliment del que establixen els articles 2 h) i 3 e) del Reial Decret 1.174/1987, de 18 de setembre.
  
Els dos actuen en l'exercici dels seus respectius càrrecs i amb la representació que tenen, i els dos es reconeixen competents per a la subscripció del present conveni.
  
MANIFESTEN
  
Que el Ministeri de Ciència i Tecnologia i la Generalitat Valenciana, el 3 d'octubre de 2003, van firmar un conveni de col·laboració per a la realització d'un projecte de Ciutat Digital a Alcoi, amb l'objectiu d'estendre la societat de la informació i el coneixement als ciutadans del dit municipi.
  
Que esta col·laboració és conseqüència del projecte Infoville21 integrat en el 2n Pla de Modernització de la Comunitat Valenciana, modernitza.com, aprovat pel Govern Valencià el 22 de desembre de 2000, atés que este projecte, amb el lema Una Comunitat Virtual en la Societat de la Informació, preveu la creació d'una xarxa de ciutats digitals a la Comunitat Valenciana.
  
Així doncs, i en virtut del que estipula el conveni de col·laboració abans mencionat, les dos parts acorden subscriure el present conveni per a l'execució del projecte de Ciutat Digital a Alcoi, que es regirà per les següents:
  
CLÀUSULES
  
Primera. Objecte
  
El present conveni té per objecte establir les relacions necessàries entre la Generalitat Valenciana i l'Ajuntament d'Alcoi, per a dur a terme l'execució del projecte de Ciutat Digital a Alcoi, a fi d'implantar la societat de la informació en el dit municipi, per mitjà de la utilització de servicis avançats de telecomunicacions. Tot això, en desenrotllament del conveni de col·laboració entre el Ministeri de Ciència i Tecnologia i la Generalitat Valenciana per a la realització del projecte de Ciutat Digital a Alcoi.
  
Concretament, per a l'execució del projecte Ciutat Digital a Alcoi es duran a terme les actuacions següents:
  
1. Portal del ciutadà.
  
2. Gestió contractual i logística d'usuaris.
  
3. Desenrotllament d'aplicacions per a l'administració electrònica.
  
4. Desenrotllament d'aplicacions i d'infraestructures per a aconseguir la ciutadania digital. Connexió a Internet, sense cables, a través de la tecnologia Wireless, així com a través de la xarxa elèctrica per mitjà de la tecnologia de banda ampla Power Line Communications (PLC) en zones estratègiques d'Alcoi.
  
5. Estudi previ, desenrotllament d'aplicacions, implementació de sistemes i experiència pilot de telemedicina.
  
6. Estudi previ, desenrotllament d'aplicacions, implementació de sistemes i experiència pilot de teletreball.
  
7. Estudi previ, desenrotllament d'aplicacions, implementació de sistemes i experiència pilot de comerç electrònic.
  
8. Alfabetització digital.
  
9. Manteniment, gestió tecnològica, infraestructures de telecomunicacions i atenció a l'usuari.
  
10. Actuacions per a optimar les possibilitats d'accés, navegabilitat i usabilitat de l'entorn.
  
11. Activitats de sensibilització, motivació per a l'ús, demostració i difusió del projecte.
  
Segona. Ens encarregat de la direcció del projecte
  
l'Ens encarregat de la direcció del projecte serà la Secretaria Autonòmica de Telecomunicacions i Societat de la Informació de la Conselleria d'Infraestructures i Transport de la Generalitat Valenciana.
  
Esta Secretaria Autonòmica designarà un funcionari d'esta com a director del projecte. El mencionat director emetrà un informe tècnic i econòmic periòdicament sobre l'evolució i el grau d'execució dels objectius del projecte.
  
Tercera. Aportació Generalitat Valenciana
  
La Generalitat Valenciana d'acord amb el que prescriu el conveni de col·laboració entre el Ministeri de Ciència i Tecnologia i la Generalitat Valenciana per a la realització del projecte de Ciutat Digital a Alcoi contribuirà amb 3.000.000 € en les actuacions següents:
  
- Desenrotllament d'aplicacions per a l'administració electrònica.
  
- Desenrotllament d'aplicacions i d'infraestructures per a aconseguir la ciutadania digital. Connexió a Internet, sense cables, a través de la tecnologia Wireless, així com a través de la xarxa elèctrica per mitjà de la tecnologia de banda ampla Power Line Communications (PLC) en zones estratègiques d'Alcoi.
  
- Manteniment, gestió tecnològica, infraestructures de telecomunicacions i atenció a l'usuari.
  
La dita aportació es repartirà entre les anualitats següents:
  
2003 2004 2005 2006 Total
  
0 1.399.947 1.702.191 1.058.220 3.000.000
  
La Conselleria d'Infraestructures i Transport podrà reajustar les anualitats considerades d'acord amb el ritme d'execució real de l'actuació, sempre que ho permeten les disponibilitats pressupostàries.
  
Quarta. Aportació Ajuntament d'Alcoi
  
L'Ajuntament d'Alcoi d'acord amb el que prescriu elconveni de col·laboració entre el Ministeri de Ciència i Tecnologia i la Generalitat Valenciana per a la realització del projecte de Ciutat Digital a Alcoi contribuirà amb 180.000 € en les actuacions següents:
  
- Estudi previ, desenrotllament d'aplicacions, implementació de sistemes i experiència pilot de teletreball.
  
- Alfabetització digital.
  
La dita aportació es repartirà entre les anualitats següents:
  
2003 2004 2005 2006 Total
  
10.000 30.000 50.000 05.227 059.000
  
Cinquena. Execució d'actuacions
  
Durant el període de vigència del conveni la Generalitat Valenciana i l'Ajuntament d'Alcoi prioritzaran les actuacions d'acord amb la planificació del conveni de col·laboració entre el Ministeri de Ciència i Tecnologia i la Generalitat Valenciana per a la realització del projecte de Ciutat Digital a Alcoi i amb seguiment de les directrius de la Comissió Mixta de Control i Seguiment.
  
Sisena. Transferència de fons
  
La Generalitat Valenciana i l'Ajuntament d'Alcoi podran transferir fons a la Fundació OVSI, creada el 18 d'abril de 1995 per iniciativa del Govern Valencià per a accelerar el procés d'incorporació de la Comunitat Valenciana a la societat de la informació, d'acord amb les formes de gestió estipulades en el conveni de col·laboració entre el Ministeri de Ciència i Tecnologia i la Generalitat Valenciana a fi que esta contracte o establisca convenis o acords destinats a l'execució del projecte. Els contractes que establisca la Fundació OVSI, en l'àmbit d'este conveni, s'ajustaran als principis de publicitat i concurrència que regixen la contractació administrativa; de conformitat amb el que establix l'article 11 el text refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny.
  
Setena. Certificats
  
L'Ajuntament d'Alcoi haurà d'enviar mensualment a la Generalitat Valenciana els certificats de les seues despeses i pagaments emesos l'últim mes, d'acord amb el que establix la Resolució de març de 2002, de la Direcció General de Fons Comunitari i Finançament Territorial (BOE núm. 77, de 30.3.2002).
  
Huitena. Comissió mixta
  
A fi d'assegurar un adequat control i seguiment de l'objecte i el contingut del present conveni, l'execució i el finançament, s'establix una Comissió Mixta de Control i Seguiment composta pels membres següents:
  
- El director general de Telecomunicacions i Investigació.
  
- Dos representants de la Generalitat Valenciana.
  
- Tres representants de l'Ajuntament d'Alcoi.
  
- Un representant de la Fundació OVSI.
  
El Secretari de la Comissió Mixta, amb veu però sense vot, serà un representant de l'administració de la Generalitat Valenciana.
  
La Comissió podrà, així mateix, sol·licitar l'assistència en qualitat d'invitats de representants d'altres entitats participants.
  
La Comissió Mixta de Seguiment es reunirà amb la periodicitat que esta determine i com a mínim dos vegades a l'any.
  
La Comissió Mixta de Seguiment aprovarà, si és procedent, aquelles modificacions del projecte que es plantegen en la seua realització.
  
Novena. Obligacions davant de la Comissió de la Unió Europea
  
L'administració de la Generalitat Valenciana i l'Ajuntament d'Alcoi tramitaran, si és procedent, les notificacions o les autoritzacions que corresponguen davant de la Comissió de la Unió Europea, en compliment del que preveu el Tractat de la CE i, en particular, en els articles 87 i 88 del dit Tractat.
  
Deu. Cofinançament
  
En compliment del que establix el conveni de col·laboració entre el Ministeri de Ciència i Tecnologia i la Generalitat Valenciana per a la realització del projecte de Ciutat Digital d'Alcoi cal assenyalar el cofinançament del Ministeri de Ciència i Tecnologia i la Comissió de la Unió Europea (programa FEDER) en l'execució del mencionat projecte.
  
Onze. Informació, documentació i revisió de les activitats
  
La Direcció General per al Desenrotllament de la Societat de la Informació, del Ministeri de Ciència i Tecnologia, podrà sol·licitar en determinades actuacions del projecte i en qualsevol de les fases d'este (posada en marxa, definició del plec d'especificacions, convocatòria de concurs, adjudicacions, contractacions, convenis, acords, seguiment i recepció d'obra, etc.) tota la informació i la documentació elaborada sobre el tema, així com la revisió de les activitats previstes o en execució relacionades amb este.
  
L'administració de la Generalitat Valenciana subministrarà la informació i la documentació indicada, i proporcionarà tot allò que siga necessari per a la revisió de les dites activitats.
  
En el cas que la Direcció General per al Desenrotllament de la Societat de la Informació emeta un informe previ a les activitats relacionades amb una determinada actuació, l'administració de la Generalitat Valenciana analitzarà la viabilitat i la conveniència de procedir d'acord amb el contingut de l'informe. Si l'administració de la Generalitat Valenciana considera que no és convenient correspondre segons el contingut de l'informe de la Direcció General per al Desenrotllament de la Societat de la Informació, ho comunicarà a la dita Direcció General abans de dur a terme les dites activitats, a fi d'arribar a un acord sobre el tema.
  
L'administració de la Generalitat Valenciana enviarà al Ministeri de Ciència i Tecnologia tota la documentació requerida per la Intervenció General de l'Estat, el Tribunal de Comptes, el Congrés, el Senat, la Comissió de la Unió Europea, o qualsevol altre organisme competent, i proporcionarà tot allò que siga necessari per a la revisió de les activitats relacionades amb esta.
  
Quan es produïsca algun fet de consideració que puga afectar el compliment del calendari de les aportacions o a l'execució prevista del projecte, l'administració de la Generalitat Valenciana ho comunicarà a la Direcció General per al Desenrotllament de la Societat de la Informació, del Ministeri de Ciència i Tecnologia, per a la seua anàlisi en la Comissió Mixta de Control i Seguiment.
  
Dotze. Disponibilitat del contingut d'este conveni i dels resultats del projecte com a demostradors, per a la seua difusió
  
El contingut d'este conveni podrà ser utilitzat per la Direcció General per al Desenrotllament de la Societat de la Informació, del Ministeri de Ciència i Tecnologia, per a altres iniciatives, projectes i convenis, del programa de Ciutats Digitals, així com per la Secretaria Autonòmica de Telecomunicacions i Societat de la Informació de la Conselleria d'Infraestructures i Transport de la Generalitat Valenciana.
  
L'administració de la Generalitat Valenciana es compromet a posar a la disposició de les persones i de les entitats interessades les realitzacions i els resultats aconseguits pel projecte, atés l'objectiu bàsic d'aconseguir la màxima difusió de les dites realitzacions i resultats.
  
Tretze. Utilització dels desenrotllaments de disseny específic en el projecte
  
A fi d'incentivar la seua expansió i implantació, en general, es tractarà que els desenrotllaments i les aplicacions que es realitzen específicament per a este projecte puguen ser utilitzats sense cost addicional en qualsevol altre municipi de la Comunitat Valenciana.
  
Catorze. Còpia per a la Direcció General per al Desenrotllament de la Societat de la Informació
  
La Generalitat Valenciana enviarà una còpia del present conveni i dels documents que suscite la firma d'este a la Direcció General per al Desenrotllament de la Societat de la Informació, del Ministeri de Ciència i Tecnologia.
  
Quinze. Entrada en vigor i duració
  
El present conveni tindrà efecte a partir de la data de la seua firma i tindrà una vigència de quatre anys (2003-2006).
  
Setze. Règim jurídic
  
El present conveni es regirà per les seues pròpies clàusules i, supletòriament, per les normes generals del Dret Administratiu, i no li serà aplicable la normativa de contractes de les administracions públiques, de conformitat amb el que disposa l'article 3.1.c) del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques. No obstant això, i en defecte de les normes específiques, s'aplicaran els principis del dit text legal per a resoldre els dubtes i les llacunes que es pogueren presentar i es regirà per les seues pròpies clàusules i, supletòriament, per les normes generals del Dret Administratiu.
  
La resolució de les controvèrsies que es pogueren plantejar sobre la interpretació i l'execució del present conveni, s'hauran de resoldre de mutu acord entre les parts, a través de la Comissió Mixta de Control i Seguiment.
  
Si no es poguera aconseguir el dit acord, les possibles controvèrsies hauran de ser resoltes, tal com es disposa en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Dèsset. Causes de resolució i efectes d'esta
  
El present conveni es podrà resoldre per mutu acord de les parts firmants o per decisió unilateral per causes excepcionals i justificades que obstaculitzen o impedisquen el compliment de les estipulacions que constituïxen el seu contingut, després de la denúncia prèvia en forma fefaent amb un termini d'un mes.
  
En virtut del que disposa l'article 7.3 del Decret 20/93, de 8 de febrer, el Govern Valencià, a través de la Conselleria d'Infraestructures i Transport, podrà procedir a la rescissió del present conveni si durant la seua vigència no s'executa la prestació i contingut d'este.
  
En el supòsit d'extinció del conveni per les causes indicades anteriorment o d'altres causes distintes a l'expiració del termini de vigència, es procedirà a la liquidació econòmica i administrativa de les obligacions contretes fins a eixe moment sobre les bases indicades en la clàusula cinquena.
  
I com a prova de conformitat, les dos parts subscriuen el present conveni al lloc i en la data abans indicats, i quedaran dos exemplars en poder de cada una de les parts.
  
El conseller d'Infraestructures i Transport: José Ramón García Antón.
  
L'alcalde de l'Ajuntament d'Alcoi: Jorge Sedano Delgado.
  
La secretària de l'Ajuntament d'Alcoi: Sonia Ferrero Cots.